Ole Sohn (SF), 1999-02-02:
SF ser positivt på det fremsatte forslag til havnelov, og det gør vi jo, fordi det var os, der tog initiativ til forespørgslen og den afsluttende vedtagelse i 1997, der danner baggrund for forslaget, men vi gør det primært, fordi vi er enige i forslagets hovedsigte, nemlig at smidiggøre havnenes rammebetingelser, således at havnene og søtransporten kan udvikles.
Det ser vi som en god opprioritering af en miljørigtig transportform.
Men jeg vil godt understrege, at en mere smidig organisation for havnenes virke vil næppe i sig selv medvirke til at fremme søtransporten, men det vil være et godt bidrag. Mere professionelt drevne havne kan medvirke til at effektuere de forskellige tjenesteydelser, der er forbundet med søtransport, og det er der behov for, hvis vi skal fremme nærskibstrafikken.
Eksempelvis opkræver havnene jo i dag vareafgifter og skibsafgifter for søtransporter, mens det ikke tilsvarende er tilfældet for lastbiler, der benytter havnene.
Man burde måske hæve afgifterne på lastbiltrafikken, som man også har diskuteret - om ikke i enighed, så i hvert fald gennem de sidste timer.
Man har diskuteret, om man kunne få færre lastbiler, og det ville der være en mulighed for ved i givet fald at hæve afgifterne på diesel og så give pengene til støtte for søtransporten.
Men jeg vil godt sige, at den tuning af havnene, som loven lægger op til, selvfølgelig skal ses i sammenhæng med anbefalingerne i havneudvalgets betænkning om at strømline arbejdet blandt havnenes øvrige aktører.
Her er jeg så enig med hr. Kaj Ikast, som også er inde på det samme emne.
Disse funktioner skal tunes for at fremme søtransporten som et led i den samlede transportkæde i den efter SF's opfattelse helt nødvendige dør til dør-betjening af transportkøberne.
Så skulle man måske lige i parentes sige, at en etablering af mere tidsvarende IT-baserede logistiksystemer i den forbindelse er vel heller ikke at foragte.
Så synes jeg også, at jeg her vil nævne, at et godt bidrag til denne tuningsproces på havnene er opbygningen af den åbne bookingcentral for nærsøtransport, som regeringen, Enhedslisten og SF har aftalt i forbindelse med pinsepakkens kollektive trafikinitiativer.
Denne bookingcentral kan komme til at udgøre kernen i et netværkssamarbejde mellem danske coastere, som igen kan styrke havnenes omsætning.
I den forbindelse vil jeg også nævne, at SF er meget optaget af både at sikre en fornyelse og en forøgelse af den danske coasterflåde.
Det er ganske enkelt katastrofalt, at antallet af coastere siden 1985 er faldet med mere end 100 i kategorien coastere under 3.000 t, og at gennemsnitsalderen af den danske coasterflåde er omkring 22 år.
Vi skal have fundet en finansieringsform, der kan sikre en fornyelse af coasterflåden. Det er vi simpelt hen nødt til, hvis nærskibstrafikken skal styrkes, og det skal ske af hensyn til trafiksikkerheden og miljøet. Men statens øvrige trafikpolitik skal også ses i sammenhæng med denne havnelov.
Bare ét eksempel: Her for nylig nedsatte det statsejede rederi BornholmsTrafikken deres takster for overførsel af lastbiler med det resultat, at man tiltrak flere lastbiler - altså underforstået, at man flyttede godstrafik fra skibe over på lastbiler.
Og det er ganske enkelt den forkerte vej; så også her skal der gribes ind.
Set med SF's øjne er der lang vej endnu, inden søtransporten og nærskibstrafikken har fået tilstrækkelig gode forhold, men vi vil fortsætte med at presse på, og som sagt ser vi havneloven som et positivt skridt i den rigtige retning.
Vi har under udvalgsarbejdet en lang række spørgsmål, som knytter an til de høringssvar, der er kommet, som forhåbentlig kan være med til at stramme loven op på en efter vores opfattelse bedre måde.
Så skal jeg blot afslutningsvis stille et spørgsmål, som har relation til ministerens bemærkninger i forslaget.
Så er det, mit spørgsmål går på: Betyder det, at trafikministeren vil lægge disse bemærkninger til grund, når ministeren skal vurdere havnens ansøgning om allerede nu at få dispensation for de gældende havnebetingelser?
Betyder det, at ministeren dermed vil undlade at give dispensation, før overgangsperioden er udløbet?